Renault 5 Turbo 1981
Volkswagen Golf I GTI 1982
Ford Escort RS Cosworth 1992
Peugeot 205 GTI 1993
Nissan Pulsar GTI-R
Peugeot 306 GTI6
Opel Astra G OPC
Mazda 3 MPS
Renault Mégane RS 2013
Ford Focus RS500 2010
**Hot hatch** (skrátene pre **hot hatchback**) je vysokovýkonný derivát automobilu s karosárskou verziou hatchback, buď v 3-dverovom alebo 5-dverovom prevedení. Automobily tejto triedy sú postavené na základe rodinných automobilov, pričom sú vybavené výkonnejšími motormi s vnútorným spaľovaním, zlepšeným pružením, môže tiež používať dodatočné aerodynamické prvky karosérie a väčšie disky kolies a pneumatiky. Najčastejšie usporiadanie automobilov hot hatch je motor vpredu a predný náhon, hoci môžu používať dieselové motory, a zadný alebo pohon 4 × 4.

Pôvod názvu
-----------

Názov "hot hatch" sa začal používať počas 80. rokov v Spojenom kráľovstve. Prvýkrát ako "hot hatchback" v roku 1983 a neskôr v roku 1984 skrátene ako "hot hatch" motoristickou tlačou. V roku 1985 ho prvýkrát použil denník *The Times*, pričom dnes je bežne akceptovaný ako tradičný, avšak neformálny výraz. Tiež sa výraz retrospektívne používa na označenie automobilov 70. rokov.

Vývoj hot hatch
---------------

Automobil, ktorý spopularizoval koncept hot hatch, bol Volkswagen Golf GTI 1976, uvedený na Frankfurtskom autosalóne v roku 1975. Avšak Golf GTI nebol prvým hot hatchom, pretože viacero automobilov zo 70. rokov začali s trendom športových verzií rodinných hatchbackov, ako napríklad Autobianchi A112 Abarth z roku 1971 či Simca 1100 Ti, ktorý bol dostupný v Európe v roku 1974. Ďalší hot hatch zo 70. rokov bol Renault 5 Alpine, ktorý sa začal predávať v máji 1976.

Volkswagen Golf GTI mal okrem výkonnejšieho 1,6-litrového motora so vstrekovaním paliva, ostrejšieho riadenia a športovo orientovaného marketingu, pomohol vytvoriť veľký trh pre malé, praktické automobily, ktoré majú vynikajúci výkon. Jeho maximálna rýchlosť bola viac ako 177 km/h, v čase, kedy väčšina automobilov tejto veľkosti nedosahovala ani 160 km/h. Golf GTI sa tešil krátkemu bezkonkurenčnému predajnému úspechu, avšak začiatkom 80. rokov začali ďalší výrobcovia automobilov konkurovať Golfu GTI so svojimi alternatívami.

Medzi konkurenciu patrili rôzne verzie Mini, Alfa Romeo Alfasud a pretekmi inšpirované automobily ako Vauxhall Chevette HS s výkonom 101 kW/137 koní, ktorý poskytoval športové výkony. Medzi ďalšie hatchbacky, ktoré spĺňali tento formát, patrili Chrysler/Talbot Sunbeam Ti 1978 s výkonom 74 kW/100 koní a prudkejším zrýchlením ako Golf GTI. O rok neskôr bol uvedený Lotus Sunbeam s 2,2-litrovým motorom, ktorý ponúkal úchvatných 112 kW/152 koní a zrýchlenie z 0 na 100 km/h za 6,6 sekundy.

80. a 90. roky
--------------

Od zavedenia termínu hot hatch v roku 1984, trh s malými a rodinnými hatchbackmi so športovejším vzhľadom zahltili skoro všetky automobilky. Boli však veľké odchýlky vo výkonostných úpravách, pričom medzi upravené automobily s karburátormi patril 1981 Ford Fiesta XR2, so vstrekovaním paliva to boli Peugeot 205 GTI a 309 GTI, s prepĺňaním turbodúchadlom to boli Renault 5 GT Turbo a 11 Turbo. Medzi hatchbacky s veľkými motormi patril napríklad 2,0-litrový Fiat Ritmo/Fiat Strada Abarth 130 TC. Volkswagen tiež experimentoval s prepĺňaním na modeloch Polo G40 a Golf G60.

Medzi ďalšie hot hatche z polovice 80. rokov patrili Citroen AX Sport / GT, Daihatsu Charade GTti, Fiat Uno Turbo (Európsky)/ SR 1.6 (Brazílsky), Ford Escort XR3 a XR3i, Mitsubishi Colt 1600 Turbo, MG Metro, MG Maestro, Opel Corsa/Vauxhall Nova SR / GT / GSi / GTE, Opel Kadett/Vauxhall Astra GT / SRi / GSi / GTE. Najrýchlejším hot hatchom 80. rokov bol Opel Kadett/Vauxhall Astra GTE, ktorého maximálna rýchlosť bola 215,7 km/h.

V 90. rokoch sa výber hot hatchov rozšíril, hlavne od európskych automobiliek a tiež od japonských výrobcov. Medzi nové automobily typu hot hatch patrili Ford Fiesta RS Turbo, Ford Escort RS2000 a Escort RS Cosworth, Honda Civic Type R, Nissan Sunny GTi, GTi-R, Peugeot 106 Rallye / GTi a 306 GTi-6 / Rallye, Proton Satria GTi, Renault Clio Williams / 16V, SEAT Ibiza GTi / GT 16v / Cupra, Toyota Corolla GTi. Ford tiež obnovil historické označenie RS2000 pre model Escort v roku 1991, pričom verzia XR3i sa predstala vyrábať v roku 1994. Volkswagen postavil v roku 1991 na úspechu svojich GTI modelov rýchlejšiu verziu Golf VR6 s 2,8-litrovým motorom V6, s maximálnou rýchlosťou 222,1 km/h, ktorý prekonal dovtedy najrýchlejší európsky hot hatch Opel Astra GTE 16v.

Po roku 2000
------------

V 00. rokoch 21. storočia sa vyvinula nová "trieda" hot hatchov, pričom výkony motorov vzrástli nad 147 kW/200 koní. V roku 2010 Ford a Subaru súťažili so svojimi automobilmi Ford Focus RS 500 (257 kW/350 koní) a Subaru Cosworth Impreza STI CS400 (294 kW/400 koní). Magazín *Evo* nazval začiatkom 00. rokov tieto extrémne verzie ako "superhatch", ale výraz sa neuchytil. Počas 00. rokov začali automobilky zvyšovať dôraz na svojich dvorných úpravcov, ako sú Renault Sport (Renault), OPC (Opel), VXR (Vauxhall) a Abarth (Fiat).

Medzi príklady hot hatchov po roku 2000 patria Audi A1 Quattro, Alfa Romeo 147 GTA, Citroën DS3 Racing, Abarth Grande Punto, Ford Focus ST a RS, MG ZR a ZS, Mini Cooper a John Cooper Works, Opel/Vauxhall Astra SRi Turbo, OPC and VXR, Peugeot 207 GTi, Renault Clio RS 2.0 / V6, Mégane Renault Sport, SEAT León Cupra a FR,Volkswagen Golf GTI a R modely.

Po roku 2000 bol tiež predstavený prvý kórejský hot hatch 3-dverový Pro cee’d GT a 5-dverový cee’d GT automobilky Kia Motors. 

V súčasnosti sú najvýkonnejšími hot hatchmi Audi RS3 (250 kW/340 koní), BMW M 135i (235 kW/320 koní), Ford Focus RS500 (257 kW/350 koní), Honda Civic Type R (viac ako 203 kW/276 koní), Mercedes A 45AMG (265 kW/360 koní), Opel Astra OPC (206 kW/280 koní), Renault Mégane RS 275 Trophy (202 kW/275 koní) SEAT León Cupra 280 (206 kW/280 koní),, Subaru Impreza STI Cosworth CS400 (294 kW/400 koní), a Volkswagen Golf R400 (295 kW/400 koní).

Austrália a Ázia
----------------

V Austrálii a Ázii nebol názov hot hatch rozšírený, avšak existovali tu modely, ktoré boli vizuálne odlíšené od obyčajných rodinných hatchbackov, ako napríklad Ford Laser TX3, Toyota Corolla Levin/Sprinter Trueno GT-APEX, Honda City Turbo/Turbo II, Mazdaspeed3 a Mazda 3 SGT a Suzuki Swift Sport. Medzi najnovšie hot hatche v Austrálii patria Ford Focus XR5 a HSV Astra VXR.

Referencie
----------

1. ↑   *Motor*. [s.l.] : Books.google.co.uk, 1984. [Cit. 2011-03-23]. Dostupné online.
2. ↑  *The Times*, Friday August 16, 1985; pg. 21; Issue 62218
3. ↑  *Autocar* 5000th Road Test edition March 2011
4. ↑   *Evo November 2010* [online]. Evo.co.uk, [cit. 2011-03-18]. Dostupné online.
5. ↑   *Lotus Sunbeam which by the term "Hot hatch" was the first, Also known in the United States as the "Dodge Omni/Plymouth Horizon". driven* [online]. Evo, [cit. 2013-08-01]. Dostupné online.
6. ↑   *1981-1989 FORD Fiesta XR2* [online]. Octane Classic. Dostupné online.
7. ↑   *1984-1987 FIAT Strada Abarth 130TC* [online]. Octane Classic. Dostupné online.
8. ↑  HUNSTON, Hugh. Turbo boost for mini-sprinter Uno. *The Glasgow Herald*, 29. júl 1985. Dostupné online.
9. ↑   *Ford Fiesta RS Turbo (1990 - 1992)* [online]. Friday Ad, [cit. 2014-10-19]. Dostupné online. Archivované 2012-07-10 z originálu.
10. ↑   *Top Gear hot hatch power league 9 December 2010* [online]. Topgear.com, [cit. 2011-03-31]. Dostupné online. Archivované 2011-03-23 z originálu.
11. ↑   *The Decider It's the ultimate superhatch test* [online]. Evo, February 2003. Dostupné online.
12. ↑   *New Renault range announced* [online]. Channel 5, 27. január 2012, [cit. 2014-10-19]. Dostupné online. Archivované 2012-07-08 z originálu.
13. ↑  MALLINSON, James. *FHM and Vauxhall take fast route to success* [online]. Media Week, 29. november 2005. Dostupné online.
14. ↑   *Fiat 500C Abarth 1.4 16v Turbo* [online]. AA, December 2010. Dostupné online.
15. ↑   *Power Crazed* [online]. Evo, November 2002. Dostupné online.
16. ↑  DOBIE, Stephen. *Citroen DS3 Racing v hot hatch rivals* [online]. Evo, Január 2011. Dostupné online.
17. ↑  MARTIN, James. *The Grand Punto Abarth: The hot hatch with family connection* [online]. Daily Mail, 25. október 2008. Dostupné online.
18. 1 2   *Ford Focus ST-2 v SEAT Leon 2.0T FSI FR* [online]. Auto Express, September 2006. Dostupné online.
19. ↑   *Honda Civic Type-R v MG ZS 180 v Renault Clio 172 v VW Golf V5* [online]. Evo, Február 2002. Dostupné online.
20. ↑   *Ford Focus RS v Renaultsport Megane 250 Cup v SEAT Leon Cupra R v VW Golf GTI* [online]. Evo, January 2010. Dostupné online.
21. ↑   *Best Hot Hatch* [online]. Auto Express, Október 2011. Dostupné online.
22. ↑   *2010 Audi RS3 Sportback* [online]. Carfolio, [cit. 2014-10-19]. Dostupné online.
23. ↑  Matthew Jones. *Honda Civic Type R revealed* [online]. Top Gear, [cit. 2014-10-19]. Dostupné online. Archivované 2014-10-24 z originálu.
24. ↑  Tomáš Andrejčák. *Mercedes-Benz A 45 AMG má najsilnejší 4-valec* [online]. Auto.pravda.sk, 30. marec 2013, [cit. 2014-10-19]. Dostupné online.
25. ↑  Jozef Murarik. *Test Opel Astra OPC: Nie je až tak horúco* [online]. Autogrip.sk, 4. august 2013, [cit. 2014-10-19]. Dostupné online.
26. ↑  Michail Karkafiris. *Renault Megane RS 275 Trophy-R (2014): 'Ring record champ* [online]. Carmagazine.co.uk, 16. jún 2014, [cit. 2014-10-19]. Dostupné online.
27. ↑   *VYSKÚŠALI SME: Seat Leon Cupra ohromí dynamikou i cenou* [online]. Automix.sk, 24. február 2014, [cit. 2014-10-19]. Dostupné online.
28. ↑   *Subaru Impreza Cosworth STI CS400 (2010) CAR review* [online]. Carmagazine.co.uk, 22. december 2010, [cit. 2014-10-19]. Dostupné online.
29. ↑  Tomáš Andrejčák. *VW Golf R 400: Najrýchlejší Golf všetkých čias vraj mieri do výroby* [online]. auto.pravda.sk, 28. máj 2014, [cit. 2014-10-19]. Dostupné online.
30. ↑  MORLEY, David. *Used Car Review - Ford Focus XR5 Turbo* [online]. Drive.com.au, 25. január 2010, [cit. 2014-10-19]. Dostupné online. Archivované 2014-10-06 z originálu.
31. ↑  DOWLING, Joshua. *New Car Road Test - HSV Astra VXR* [online]. The Sydney Morning Herald, 31. október 2008, [cit. 2014-10-19]. Dostupné online. Archivované 2011-07-10 z originálu.

Zdroj
-----

*Tento článok je čiastočný alebo úplný preklad článku Hot hatch na anglickej Wikipédii.*